淡淡秋风微雨过，流光瘦减繁华。人生似水岂无涯。浮云吹作雪，世味煮成茶。

还忆经年唐宋事，心头一点朱砂。相逢千里负烟霞。空山人去远，回首落梅花。

# 李煜

忆江南·多少恨

多少恨，昨夜梦魂中。还似旧时游上苑，车如流水马如龙。花月正春风。

# 励学篇

富家不用买良田，

书中自有千钟粟。

安居不用架高楼，

书中自有黄金屋。

娶妻莫恨无良媒，

书中自有颜如玉。

出门莫恨无人随，

书中车马多如簇。

男儿欲遂平生志，

五经勤向窗前读。

# 李白

春夜宴桃李园序

　夫天地者万物之逆旅也；光阴者百代之过客也。而浮生若梦，为欢几何？古人秉烛夜游，良有以也。况阳春召我以烟景，大块假我以文章。会桃花之芳园，序天伦之乐事。群季俊秀，皆为惠连；吾人咏歌，独惭康乐。幽赏未已，高谈转清。开琼筵以坐花，飞羽觞而醉月。不有佳咏，何伸雅怀？如诗不成，罚依金谷酒数。

侠客行

赵客缦胡缨，吴钩霜雪明。

银鞍照白马，飒沓如流星。

十步杀一人，千里不留行。

事了拂衣去，深藏身与名。

闲过信陵饮，脱剑膝前横。

将炙啖朱亥，持觞劝侯嬴。

三杯吐然诺，五岳倒为轻。

眼花耳热后，意气素霓生。

救赵挥金槌，邯郸先震惊。

千秋二壮士，烜赫大梁城。

纵死侠骨香，不惭世上英。

谁能书阁下，白首太玄经。

庐山谣寄卢侍御虚舟

我本楚狂人，

凤歌笑孔丘。

手持绿玉杖，

朝别黄鹤楼。

五岳寻仙不辞远，

一生好入名山游。

庐山秀出南斗傍，

屏风九叠云锦张，

影落明湖青黛光。

金阙前开二峰长，

银河倒挂三石梁。

香炉瀑布遥相望，

迥崖沓障凌苍苍。

翠影红霞映朝日，

鸟飞不到吴天长。

登高壮观天地间，

大江茫茫去不还。

黄云万里动风色，

白波九道流雪山。

好为庐山谣，

兴因庐山发。

闲窥石镜清我心，

谢公行处苍苔没。

早服还丹无世情，

琴心三叠道初成。

遥见仙人彩云里，

手把芙蓉朝玉京。

先期汗漫九垓上，

愿接卢敖游太清。

江上吟

木兰之枻沙棠舟，玉箫金管坐两头。

美酒樽中置千斛，载妓随波任去留。

仙人有待乘黄鹤，海客无心随白鸥。

屈平辞赋悬日月，楚王台榭空山丘。

兴酣落笔摇五岳，诗成笑傲凌沧洲。

功名富贵若长在，汉水亦应西北流。

春日醉起言志

处世若大梦，胡为劳其生？

所以终日醉，颓然卧前楹。

觉来眄庭前，一鸟花间鸣。

借问此何时？春风语流莺。

感之欲叹息，对酒还自倾。

浩歌待明月，曲尽已忘情。

# 苏轼

蝶恋花·京口得乡书

雨后春容清更丽。只有离人，幽恨终难洗。北固山前三面水，碧琼梳拥青螺髻。

一纸乡书来万里。问我何年，真个成归计。白首送春拚一醉，东风吹破千行泪。

阮郎归·初夏

绿槐高柳咽新蝉，薰风初入弦。碧纱窗下水沈烟，棋声惊昼眠。

微雨过，小荷翻，榴花开欲然。玉盆纤手弄清泉，琼珠碎却圆。

浣溪沙

细雨斜风作晓寒，淡烟疏柳媚晴滩。入淮清洛渐漫漫。

雪沫乳花浮午盏，蓼茸蒿笋试春盘。人间有味是清欢。

临江仙

夜饮东坡醒复醉，归来仿佛三更。家童鼻息已雷鸣，敲门都不应，倚杖听江声。

长恨此身非我有，何时忘却营营。夜阑风静縠纹平，小舟从此逝，江海寄余生。

行香子

清夜无尘,月色如银.酒斟时、须满十分.浮名浮利,虚苦劳神.叹隙中驹,石中火,梦中身.

虽抱文章,开口谁亲.且陶陶、乐尽天真.几时归去,作个闲人.对一张琴,一壶酒,一溪云.

望江南

春未老，风细柳斜斜。试上超然台上看，半壕春水一城花，烟雨暗千家。

寒食后，酒醒却咨嗟。休对故人思故国，且将新火试新茶，诗酒趁年华。

鹧鸪天

林断山明竹隐墙，

乱蝉衰草小池塘。

翻空白鸟时时见，

照水红蕖细细香。

村舍外，古城旁，

杖藜徐步转斜阳。

殷勤昨夜三更雨，

又得浮生一日凉。

东栏梨花

梨花淡白柳深青,柳絮飞时花满城 。

惆怅东栏一株雪,人生看得几清明。

西江月

世事一场大梦，人生几度秋凉。夜来风叶已鸣廊。看取眉头鬓上。

酒贱常愁客少，月明多被云妨。中秋谁与共孤光。把盏凄然北望。

六月二十日夜渡海

参横斗转欲三更，苦雨终风也解晴。

云散月明谁点缀？天容海色本澄清。

空余鲁叟乘桴意，粗识轩辕奏乐声。

九死南荒吾不恨，兹游奇绝冠平生。

临江仙·送钱穆父

一别都门三改火，天涯踏尽红尘。依然一笑作春温。无波真古井，有节是秋筠。

惆怅孤帆连夜发，送行淡月微云。尊前不用翠眉颦。人生如逆旅，我亦是行人。

赤壁赋

月明星稀，乌鹊南飞’，此非曹孟德之诗乎？西望夏口，东望武昌，山川相缪，郁乎苍苍，此非孟德之困于周郎者乎？方其破荆州，下江陵，顺流而东也，舳舻千里，旌旗蔽空，酾酒临江，横槊赋诗，固一世之雄也，而今安在哉？况吾与子渔樵于江渚之上，侣鱼虾而友麋鹿，驾一叶之扁舟，举匏樽以相属。寄蜉蝣于天地，渺沧海之一粟。哀吾生之须臾，羡长江之无穷。挟飞仙以遨游，抱明月而长终。知不可乎骤得，托遗响于悲风。”

苏子曰：“客亦知夫水与月乎？逝者如斯，而未尝往也；盈虚者如彼，而卒莫消长也。盖将自其变者而观之，则天地曾不能以一瞬；自其不变者而观之，则物与我皆无尽也。而又何羡乎！且夫天地之间，物各有主，苟非吾之所有，虽一毫而莫取。惟江上之清风，与山间之明月，耳得之而为声，目遇之而成色，取之无禁，用之不竭，是造物者之无尽藏也，而吾与子之所共适。

后赤壁赋

江流有声，断岸千尺；山高月小，水落石出。曾日月之几何，而江山不可复识矣。予乃摄衣而上，履谗①岩，披蒙茸，踞虎豹，登虬龙，攀栖鹘之危巢，俯冯夷之幽宫。盖二客不能从焉。划然长啸，草木震动，山鸣谷应，风起水涌。予亦悄然而悲，肃然而恐，凛乎其不可留也。

# 纳兰性德

摊破浣溪沙

风絮飘残已化萍，泥莲刚倩藕丝萦。珍重别拈香一瓣，记前生。

人到情多情转薄，而今真个不多情。又到断肠回首处，泪偷零。